**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 05.07.2019, ora 08.00 – 06.07.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 06.07.2019, ora 7.00**

**RÂURI**

**Debitele au fost** **în general staționare**, exceptând râurile din bazinele hidrografice: Vișeu, Iza, Tur, Someș, Crișuri, Mureș, Bega, Timiș, Bârzava, Caraș, Nera și Cerna, unde au fost în scădere.

Pe râurile din bazinul superior al Argeșului și pe cele din bazinul superior și mijlociu al Ialomiței debitele au fost în creștere datorită precipitațiilor căzute în interval și propagării.

Scurgeri importante pe versanți, torenți și pâraie cu efecte de inundații locale și creșteri mai însemnate de niveluri si debite s-au produs pe unele râuri mici din zonele de deal și munte din estul Olteniei, Muntenia și Moldova.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Bega, Jiu, Ialomița, Moldova, bazinele superioare ale Mureșului, Oltului și Trotușului, pe cursul Prutului și cursul inferior al Argeșului şi mai mici (sub 30% din normalele lunare) pe râurile din bazinele hidrografice Jijia, Sitna, Bahlui şi pe unii afluenţi ai Mureşului inferior (Domald, Secaș, Râul Mare, Strei).

Se situează peste **COTA DE ATENŢIE** râul Prut la staţia hidrometrică Şiviţa (360+50)-jud. GL.

În interval au fost emise **2 avertizări hidrologice pentru fenomene imediate și 9 atenționări hidrologice pentru fenomene imediate.**

**Debitele vor fi în general în scădere**, exceptând râurile din bazinele hidrografice: Jiu, Vedea, Argeș, Ialomița, afluenții Oltului inferior și pe cele din Dobrogea, unde vor fi staționare.

Sunt posibile scurgeri importante pe versanți, torenți, pâraie, viituri rapide pe râurile mici cu posibile efecte de inundații locale și creșteri mai însemnate de debite și niveluri pe unele râuri mici din nord-vestul țării și din zonele de munte ca urmare a precipitaţiilor sub formă de aversă prognozate.

Se va situa peste **COTA DE ATENŢIE** râul Prut la staţia hidrometrică Şiviţa (360+40)-jud. GL.

**DUNĂRE**

**Debitul la intrarea în ţară** (secţiunea Baziaş) **î**n intervalul 05-06.07.2019 **a fost în scădere, având valoarea de 4800 m3/s**, sub media multianuală a lunii **iulie (5350 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi în scădere (4700 m3/s).**

În aval de Porţile de Fier debitele vor fi în scădere.

**Se situează în faza I de apărare următoarele sectoare de dig:**

**-jud. Tulcea:** Tudor Vladimirescu, R3, R4, dig Crişan, dig Letea, Gorgova, Ciulineț-Isaccea (din administrarea S.G.A. Tulcea), dig loc. Chilia Veche (din administrarea consiliilor locale);

**Se situează în faza a II-a de apărare următoarele sectoare de dig:**

**-jud. Tulcea:** dig loc. Nufăru-Victoria (din administrarea consiliilor locale).

**2.** **Situaţia meteorologică în intervalul 05.07.2019, ora 08.00 –06.07.2019, ora 06.00**

**În ţară** vremea a fost local călduroasă în Oltenia și în sud-vestul Munteniei, iar în celelalte regiuni valorile termice s-au situat în jurul normelor climatologice specifice acestei date. Cerul a fost variabil, cu înnorări temporar accentuate, averse torențiale, descărcări electrice și intensificări de scurtă durată ale vântului în cea mai mare parte a Munteniei, local în Dobrogea, Maramureș și jumătatea de nord a Moldovei, pe arii restrânse la munte și izolat în Oltenia și Transilvania. Cantitățile de apă înregistrate până la transmiterea prezentului raport au depășit pe arii restrânse 15...20 l/mp și punctiform 25...30 l/mp (până la 36 l/mp la stația meteo București-Băneasa). Au fost căderi de grindină - din datele colectate la stațiile meteorologice și hidrologice, precum și din surse externe, consemnate fiind cele de pe raza județelor Vâlcea, Dâmbovița, Botoșani și Iași. Temperaturile maxime s-au situat între 24 de grade la Joseni și Miercurea Ciuc și 33 de grade la Calafat, iar la ora 06 valorile termice se încadrau între 10 grade la Miercurea Ciuc și 22 de grade la Sulina.

*Indicele temperatură-umezeală (ITU) s-a apropiat de pragul critic de 80 de unități al disconfortului termic cu totul izolat în sud-estul Olteniei și în sud-vestul Munteniei.*

**Observație:** de ieri dimineață, de la ora 06, au fost în vigoare 36 de mesaje pentru fenomene meteorologice periculoase imediate, după cum urmează:

-1 avertizare cod roșu emisă de către SRPV Craiova;

-10 avertizări de cod portocaliu, 6 emise de către CNPM pentru Muntenia și câte 2 emise de către SRPV Bacău și SRPV Constanța;

-25 de atenționări cod galben, respectiv 15 emise de către CNPM pentru Muntenia, 5 emise de către SRPV Bacău, 4 emise de către SRPV Craiova și 1 emisă de către SRPV Constanța.

**La Bucureşti** vremea a fost în continuare normală din punct de vedere termic. Cerul a prezentat înnorări temporar accentuate în prima parte a zilei, când s-au semnalat averse, torențiale în unele cartiere, descărcări electrice și intensificări de scurtă durată ale vântului. Temperatura maximă, în scădere ușoară față de ziua precedentă, a fost de 28 de grade la Afumați, 29 de grade la Băneasa și 30 de grade la Filaret, iar la ora 06 se înregistrau 16 grade la Băneasa și 18 grade la Afumați și Filaret.

**3. Prognoza meteorologică în intervalul 06.07.2019, ora 08.00 –07.07.2019, ora 8.00**

**În ţară vremea va fi călduroasă, în special în zonele de câmpie, unde și disconfortul termic va fi în accentuare, iar indicele temperatură-umezeală (ITU) va depăși pe arii restrânse pragul critic de 80 de unități.** Cerul va fi variabil, cu înnorări temporar accentuate și pe suprafețe mici averse, descărcări electrice și intensificări de scurtă durată ale vântului ce pot lua aspect de vijelie, după-amiaza, cu precădere în zonele montane, iar noaptea local în regiunile nord-vestice. Ploile vor avea și caracter torențial, izolat se pot înregistra cantități de apă mai însemnate și vor fi condiții de grindină. Temperaturile maxime vor fi cuprinse, în general, între 26 și 34 de grade, iar cele minime se vor situa între 7 și 22 de grade.

**La Bucureşti vremea va fi călduroasă, iar disconfortul termic în accentuare.** Cerul va fi variabil, iar vântul va sufla slab și moderat. Temperatura maximă se va situa în jurul valorii de 32 de grade, iar cea minimă va fi de 17...19 grade.

***II. CALITATEA APELOR***

**Pe râurile interioare**

**G.N.M.-C.J. Harghita** revine cu informaţii despre scurgerile de steril de la baza iazului de decantare nr. 2 Harghita-Băi din data de 02.07.2019. S-a constatat prezenţa sterilului până la o distanţă de cca 3 km faţă de iaz, precum şi faptul că sonda inversă nu funcţiona la parametrii tehnici. Conducta de colectare şi evacuare a apelor meteorice de pe iaz aflată pe partea dreaptă a acestuia era în aceeaşi stare ca la controlul din data de 08.05.2019. Din momentul întocmirii notei de constatare nr. 103/ 08.05.2019 nu a fost luată nici o măsură de stopare a fenomenului de poluare cu steril (nisip caolinos) a pârâului Tolvajos-Chirui, iar în perioada 30.05-03.06.2019 C.J. Harghita a monitorizat zilnic situaţia deoarece lacul format pe plaja iazului punea în pericol stabilitatea acestuia. A fost informat asupra situaţiei şi lichidatorul, fără a lua însă nici o măsură.

În data de 02.07.2019, înainte de şedinţa organizată de prefectul jud. Harghita, având ca subiect identificarea în regim de urgenţă a măsurilor şi acţiunilor concrete care trebuie luate pentru punerea în siguranţa a iazurilor de decantare nr. 1 şi 2 Harghita-Băi, s-a constatat ca de la iazul nr. 2 sterilul se scurge din mai multe puncte, existând şiroiri şi crescând numărul şi mărimea ravenelor comparativ cu controalele anterioare. A fost raportată din nou poluare accidentală conform procedurii şi au fost informaţi prefectul judeţului şi S.G.A. Harghita în vederea prelevării de probe de apă.

Prin nota de constatare 145/02.07.2019 semnată şi de către lichidator s-a impus din nou luarea de măsuri pentru evitarea antrenării sterilului în pârâu şi monitorizarea permanentă a iazului de decantare nr. 2, acesta prezentând un pericol real de rupere. Având în vedere avertizările meteo transmise de către I.S.U. Harghita, în data de 03.07.2019, la ora 14:30, C.J. Harghita a inspectat din nou zona, constatând ca nu a fost luată nici o măsură preventivă, sterilul scurgându-se din cel puţin 5 puncte către zonele adiacente şi astfel către pârâu.

Având în vedere că refuzul intervenţiei în cazul poluării accidentale a apelor şi a zonelor de coastă constituie infracţiune conform art. 98, alin. 5, lit. c din OUG 195/2005 privind protecţia mediului, **au fost sesizate organele de urmărire penală.**

Pe fluviul Dunărea şi pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 04.07.2019 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 Direcția de Comunicare și Resurse Umane